次韵孫子實題少章寄寂齋
作者：黄庭堅
朝代：宋

paragraphs: 虛名誤壯夫，今古可笑閔。
尸裹萬里歸，書載五車稛。
安知衡門下，身與天地準。
秦晁兩美士，內行頗修謹。
余欲造之深，抽琴去其軫。
寄寂喧鬨間，此道有汲引。
獄戶聞笞榜，市聲雜嘲辴。
二生對曲肱，圭玉發石藴。
大小窮鵬鷃，短長見椿槿。
欲聞寂時聲，黄鍾在龍筍。